**Tom Rüsz Jacobsen** (født 20. februar 1953 i Tjølling) er en norsk tidligere fotballspiller. Han var målvakt, og spilte 26 landskamper for Norge. På klubbnivå representerte han Fram Larvik, Bryne Fotballklubb og Vålerenga Fotball.

Karriere
--------

Tidlig på 70-tallet spilte han på Halsen før han gikk til Fram i 1972. I 1978-79 spilte han for Bryne. I 1979 spilte han en fantastisk kamp mot Rosenborg på Lerkendal da Bryne vant 3-1. Jacobsen gikk til Vålerenga i 1980 for rekordsummen 100 000 kr og spilte der frem til 84. Deretter spilte han for Fram fra 1985 til 1987. Etter dette var han spillende trener for Langesund I.F på slutten av 80-tallet og rykket opp med klubben fra 4. til 3. divisjon i 1988. I 1983 ble han kåret til 1.divisjons nestbeste spiller etter Svein Fjælberg. Var redningen hans på Sten Glenn Håbergs kanonlobb på Kristiansand stadion i 1983 århundrets beste? Eller hva med stupredningen på 5-meteren mot Kongsvinger på Bislett samme år? Jacobsen spilte forøvrig en kjempekamp mot LSK på Åråsen i nest-siste serierunde i 83' (0-0) som sikret seriegullet den sesongen. Tidlig i sesongen reddet han et straffespark i 0-0 kampen borte mot Viking. For V.I.F. spilte han 100 seriekamper og slapp inn 92 mål. I seriekamp nummer 99 ble han skadet etter 65 minutter og måtte byttes ut. For å få sin hundrede kamp, spilte han bare de siste to minuttene av den neste kampen med brukket arm. Jacobsen var også tapende cup-finalist mot Moss i 1983 (0-2). I semifinalen mot Steinkjer på Bislett (som VIF vant 1-0) reddet Jacobsen to skudd med retning mot vinkelen i løpet av noen få sekunder og hjalp dermed klubben til sin andre cupfinale på tre år. []

Under sin tid i Vålerenga holdt Jacobsen nullen i 42 av de 99 seriekampene han startet og ble kåret til banens beste spiller på VG-børsen i 10 av disse. Jacobsen ble seriemester tre ganger med klubben, i 1981, 1983 og 1984 og cupmester i 1980 da VIF slo Lillestrøm 4–1 i finalen.

### Landslagskarrieren

Tom R. Jacobsen debuterte på A-landslaget mot Sovjetunionen i 1975, mens han spilte for 3.-divisjonsklubben Fram Larvik i en kamp Norge tapte 4–0. I sine syv første opptredener på A-landslaget opplevde han at Norge ikke skåret et eneste mål. I 1978 berget han 0-0 mot Irland på Ullevål, med et panter-sprang i sluttminuttene. I Lokeren samme år var han fullt på høyde med Jean-Marie Pfaff i Belgias mål, i en kamp som endte uavgjort 1-1.

Jacobsen spilte sin antatt beste landskamp mot Sveits i Bern i 1980 da Norge vant 2–1 og han ble belønnet med 10 poeng på VG-børsen. Jacobsen spilte på A-landslaget i perioden 1975–1983, og fikk gullklokka etter sin 25 A-landskamp mot Bulgaria sommeren 1983. Han fikk tilsammen 26 landskamper. Jacobsen var også ubenyttet reserve 18 ganger på A-landslaget.

Meritter
--------

* Seriemester i Norge: 1981, 1983 og 1984
* Cupmester i Norge: 1980

Referanser
----------

1. ↑   transfermarkt.com, oppført som Tom Jacobsen, Transfermarkt spiller-ID 282496, besøkt 9. oktober 2017[Hentet fra Wikidata]
2. ↑  Kilder - generelt: VG-sporten 1978-84, Dagbladet-sporten 1980-84, Aftenposten-sporten 1982-84 og NRK sportsrevyen. Spesifikt: Redningen på Sten Glenn Håbergs lobb i 14. serierunde 83', på mikrofilm for august 83'; Fedrelandsvennen: "Sten Glenn Håbergs lobb i det 25. minutt var vel den muligheten som lå nærmest an til scoring, men et tigersprang av Tom R. Jacobsen ødela". Også vist på NRK sportsrevyen. Redningen på crossball i feltet mot Kongsvinger i den 22. og siste serierunden i 83' ble også vist på NRK sportsrevyen. Jacobsens viktige rolle i 0-0 kampen mot LSK på Åråsen i den 21. serierunden samme år ble omtalt i VG, og der ble målvakten intervjuet under tittelen "GULL VERDT". Strafferedningen mot Viking i den 2. serierunden på Stavanger Stadion ble vist på NRK sportsrevyen og omtalt i Dagbladet som "et tigersprang".
3. ↑  Aftenposten 19. september 1983: "Ellers var det Steinkjer-chanser og Steinkjer-spill. Tom R Jacobsen reddet glimrende en heading fra Joar Vaadal. Efter pause presset gjestene høyt oppover på banen. Chansene kom med jevne mellomrom, men stadig var Tom R i veien. To ganger skjøt Eirik Tronstad, en gang prøvde Stein Erik Furuli seg". Ifølge Aftenposten var Tom R Jacobsen banens beste spiller. Den fenomenale dobbelredningen ble vist på NRK sportsrevyen.

Eksterne lenker
---------------

* (en) Tom R. Jacobsen – Transfermarkt Rediger på Wikidata

* (en) Tom R. Jacobsen – national-football-teams.com Rediger på Wikidata

* (en) Tom R. Jacobsen – WorldFootball.net Rediger på Wikidata

* (en) Tom R. Jacobsen – EU-Football.info Rediger på Wikidata

* (no) Tom R. Jacobsen – Norges Fotballforbund Rediger på Wikidata

|  |  |
| --- | --- |
| Oppslagsverk/autoritetsdata | Store norske leksikon **·** Prabook
 |